PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/121	Bratislava 23. 11. 2005

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Veles spol. s r.o. so sídlom  Zemplínska 20, 903 01 Senec, IČO: 31 394 591, vo veci koncentrácie podnikateľov Veles spol. s r.o. so sídlom  Zemplínska 20, 903 01 Senec, IČO: 31 394 591 a Mlyn Šurany, s.r.o. so sídlom Košútska 967, 925 21 Sládkovičovo, IČO: 34 139 079 

                                                   rozhodol

podľa § 22 ods. 1 písm. d) v spojení s § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej kontroly podnikateľa Veles spol. s r.o. so sídlom  Zemplínska 20, 903 01 Senec, IČO: 31 394 591, nad podnikom podnikateľa Mlyn Šurany, s.r.o. so sídlom Košútska 967, 925 21 Sládkovičovo, IČO: 34 139 079, ktorá vznikla na základe Zmluvy o prevode obchodného podielu medzi pani Oľgou Tóthovou          ako prevádzajúcim a Veles spol. s r.o. ako nadobúdateľom zo dňa 3. 11. 2005            z a s t a v u j e , pretože koncentrácia nepodlieha kontrole úradu podľa § 10 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev             a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 4. 11. 2005 doručené oznámenie koncentrácie zaevidované pod číslom 6098/2005, v ktorom podnikateľ Veles spol. s r.o. so sídlom  Zemplínska 20, 903 01 Senec, IČO: 31 394 591 (ďalej len „Veles spol. s r.o.“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúcu v získaní priamej kontroly podnikateľa Veles spol. s r.o. nad podnikom podnikateľa Mlyn Šurany, s.r.o. so sídlom Košútska 967, 925 21 Sládkovičovo, IČO: 34 139 079 (ďalej len „Mlyn Šurany, s.r.o.“) na základe Zmluvy o prevode obchodného podielu medzi pani Oľgou Tóthovou ako prevádzajúcim a Veles spol. s r.o. ako nadobúdateľom zo dňa 3. 11. 2005 (ďalej len „Zmluva“). 

Na základe predmetného oznámenia začalo dňa 4. 11. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Veles spol. s r.o. a Mlyn Šurany, s.r.o.,      o čom úrad listom číslo 6187/PMÚ SR/2005 zo dňa 9. 11. 2005 informoval  oznamovateľa koncentrácie Veles spol. s r.o.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom  zo dňa 9. 11. 2005 vyzval oznamovateľa na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod číslom 6391/2005 dňa 21. 11. 2005, na základe čoho podľa § 11 zákona začala dňa 22. 11. 2005 plynúť lehota 60 pracovných dní na vydanie rozhodnutia o koncentrácii. 

Vychádzajúc z podkladov a informácií predložených oznamovateľom koncentrácie v priebehu správneho konania, úrad zistil nasledujúce skutočnosti.

1. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 3. 11. 2005 podnikateľ Veles spol. s r.o. uzatvoril Zmluvu na základe ktorej po splnení v nej uvedenej odkladacej podmienky (Článok III. – Kúpna cena prevádzaného obchodného podielu bod 2. Zmluvy) získa od pani Oľgy Tóthovej 80 % - ný obchodný podiel  spoločnosti Mlyn Šurany, s.r.o., čím podnikateľ Veles spol. s r.o. získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Mlyn Šurany, s.r.o., a tým získa možnosť vykonávať rozhodujúci vplyv na činnosť podniku podnikateľa Mlyn Šurany, s.r.o.

Vychádzajúc z uvedeného úrad dospel k záveru, že na základe Zmluvy došlo k získaniu priamej kontroly podnikateľa Veles spol. s r.o. nad podnikom podnikateľa Mlyn Šurany, s r.o., a teda ku koncentrácii podľa § 9 ods. 1  písm. b) v spojení s § 9 ods. 4 písm. b) zákona.

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ    alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k názoru, že účastníkom predmetného správneho konania je podnikateľ Veles spol. s r.o. Účastníkmi posudzovanej koncentrácie sú podnikatelia Veles spol. s r.o., ako podnikateľ, ktorý získa kontrolu nad podnikom podnikateľa Mlyn Šurany, s r.o., ako aj podnikateľ  Mlyn Šurany, s r.o., nad ktorým je kontrola získaná.

	Spoločnosť Veles spol. s r.o. bola založená spoločenskou zmluvou zo dňa 17. 5. 1995 podľa § 57, 105 a nasl. Zákona č. 513/91 Zb. Obchodný zákonník v znení neskorších predpisov a nadväzne dňa 19. 5. 1995 zapísaná do Obchodného registra Okresného súdu Bratislava I, Oddiel: Sro, Vložka číslo: 8903/B.
	Predmetom činnosti spoločnosti Veles spol. s r.o. podľa výpisu z obchodného registra je:
- kúpa a predaj tovarov v rozsahu voľnej živnosti – maloobchod, veľkoobchod,
- prieskum trhu,
- sprostredkovateľská činnosť,
- konzultačná činnosť v oblasti obchodu a výroby,
- prenájom strojov a prístrojov, 
- prenájom nehnuteľností a
- poradenská činnosť v rozsahu predmetu podnikania.
Reálne spoločnosť Veles spol. s r.o. nevyvíja žiadnu výrobnú ani obchodnú činnosť. V oblasti výroby a predaja múky a múčnych výrobkov, ako aj v oblasti výroby a predaja pekárskych výrobkov podniká prostredníctvom ňou kontrolovaných spoločností: Mlyn Sládkovičovo, a. s., Sládkovičovo, Mlyn Štúrovo, a. s., Levice, Mlyn Pohronský Ruskov, a. s., Pohronský Ruskov a Dúbravanka R.F.T., a. s., Kráľová pri Senci.

Na základe uvedeného úrad dospel k záveru, že Veles spol. s r.o. je podnikateľom podľa § 3 ods. 2 zákona, a teda zákon sa na Veles spol. s r.o. podľa  § 2 ods. 1 písm. a) zákona vzťahuje.

Spoločnosť  Mlyn Šurany, s r.o. bola založená spoločenskou zmluvou zo dňa 16. 4. 1996 podľa §§ 56 až 75 a §§ 105 až 153 Obchodného zákonníka č. 513/1991 Zb. v znení neskorších predpisov a následne dňa 25. 4. 1996 zapísaná do Obchodného registra Okresného súdu Trnava Oddiel: Sro, Vložka číslo: 16681/T. 
Hlavným predmetom činnosti spoločnosti Mlyn Šurany, s.r.o. je spracovanie obilnín (najmä pšenice) a výroba múky a múčnych výrobkov. Podľa podkladov a informácií predložených účastníkom konania, na území Slovenskej republiky a ani mimo jej územia, nekontroluje žiadnu spoločnosť.
 
Vzhľadom na uvedené úrad dospel k záveru, že spoločnosť  Mlyn Šurany, s.r.o.  je podnikateľom podľa § 3 ods. 2 zákona, a teda zákon sa na     Mlyn Šurany, s.r.o. podľa  § 2 ods. 1 písm. a) zákona vzťahuje.

3. Koncentrácia podliehajúca kontrole úradu

 	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak

a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike cekový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Podľa § 10 ods. 2 zákona celkový obrat účastníka koncentrácie je súčet obratov
a) účastníka koncentrácie,
b) podnikateľov, v ktorých účastník koncentrácie priamo alebo nepriamo 
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa  alebo
4. má právo riadiť podnik,
c) podnikateľov, ktorí majú práva uvedené v písmene b) v podniku účastníka koncentrácie
d) podnikateľov, v ktorých majú podnikatelia uvedení v písmene c) práva uvedené v písmene b),
e) podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

	Z predložených podkladov o obratoch účastníkov koncentrácie za uzavreté účtovné obdobie predchádzajúce vzniku koncentrácie, t. j. za účtovné obdobie roku 2004, úrad zistil, že celosvetový celkový obrat účastníkov koncentrácie síce prevyšuje zákonom stanovený limit, avšak   obrat dosiahnutý účastníkom koncentrácie Mlyn Šurany, s.r.o. v Slovenskej republike bol v tomto období nižší ako zákonom stanovených 360 000 000 Sk. Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva a sú súčasťou spisového materiálu.

Na základe zistenej skutočnosti úrad dospel k záveru, že predmetná koncentrácia nepodlieha kontrole úradu podľa § 10 ods.1 zákona. 

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní oznámenia predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom podľa § 247 Občianskeho súdneho poriadku.

                                                                             Ing. Dušan Valo
                                                                     riaditeľ odboru koncentrácií

Rozhodnutie sa doručuje:

Veles spol. s r.o.
Ing. Radovan Šillo
konateľ spoločnosti
Zempínska 20
90 301 Senec